ระเบียบคณะกรรมการส่งเสริมการพัฒนาฝีมือแรงงาน

ว่าด้วยการให้กู้ยืมเงินกองทุนพัฒนาฝีมือแรงงาน

พ.ศ. ๒๕๕๑

อาศัยอำนาจตามความในมาตรา ๒๘ วรรคสอง และมาตรา ๓๙ (๓) แห่งพระราชบัญญัติส่งเสริมการพัฒนาฝีมือแรงงาน พ.ศ. ๒๕๔๕ คณะกรรมการส่งเสริมการพัฒนาฝีมือแรงงานโดยความเห็นชอบของกระทรวงการคลัง จึงออกระเบียบไว้ ดังต่อไปนี้

ข้อ ๑  ระเบียบนี้เรียกว่า “ระเบียบคณะกรรมการส่งเสริมการพัฒนาฝีมือแรงงานว่าด้วยการให้กู้ยืมเงินกองทุนพัฒนาฝีมือแรงงาน พ.ศ. ๒๕๕๑”

ข้อ ๒ [[1]](#footnote-1)ระเบียบนี้ให้บังคับใช้ตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้ยกเลิกระเบียบคณะกรรมการส่งเสริมการพัฒนาฝีมือแรงงานว่าด้วยการให้กู้ยืมเงินกองทุนพัฒนาฝีมือแรงงาน พ.ศ. ๒๕๔๗

ข้อ ๔  บรรดาระเบียบ ข้อบังคับ และคำสั่งอื่นใด ในส่วนที่กำหนดไว้แล้วในระเบียบนี้ หรือซึ่งขัดหรือแย้งกับระเบียบนี้ ให้ใช้ระเบียบนี้แทน

ข้อ ๕  ให้ประธานกรรมการส่งเสริมการพัฒนาฝีมือแรงงานรักษาการตามระเบียบนี้

หมวด ๑

ความทั่วไป

ข้อ ๖  กองทุนอาจให้กู้ยืมเงินเพื่อใช้จ่ายเกี่ยวกับการส่งเสริมการพัฒนาฝีมือแรงงานแก่
ผู้มีสิทธิกู้ยืมเงินกองทุน ดังต่อไปนี้

(๑) ผู้รับการฝึก

(๒) ผู้ดำเนินการฝึก

(๓) ผู้ดำเนินการทดสอบมาตรฐานฝีมือแรงงาน

(๔) ผู้ประกอบกิจการ

ข้อ ๗ [[2]](#footnote-2)  ให้คณะกรรมการแต่งตั้งคณะอนุกรรมการขึ้นคณะหนึ่งไม่น้อยกว่าห้าคน แต่ไม่เกินเก้าคนเพื่อพิจารณาอนุมัติการให้กู้ยืมเงินตามข้อ ๖

ข้อ ๘  การพิจารณาให้กู้ยืมเงินกองทุนต้องคำนึงถึงสถานะทางการเงินของกองทุน
ความจำเป็นและเหมาะสมในการกู้ยืมเงิน รวมทั้งประโยชน์ในการพัฒนาฝีมือแรงงาน

หมวด ๒

หลักเกณฑ์การให้กู้ยืมเงิน

ข้อ ๙ [[3]](#footnote-3)  ผู้ที่จะขอกู้ยืมเงินจากกองทุนต้องมีคุณสมบัติ ดังต่อไปนี้

กรณีผู้รับการฝึก

(๑) มีสัญชาติไทย

(๒) มีอายุตั้งแต่สิบห้าปีบริบูรณ์ แต่ไม่เกินห้าสิบห้าปี

(๓) ไม่เป็นบุคคลล้มละลาย

(๔) มีรายได้ไม่เกินเดือนละหนึ่งหมื่นห้าพันบาท

(๕) ไม่เป็นลูกหนี้ของกองทุน

กรณีผู้ดำเนินการฝึก ผู้ดำเนินการทดสอบมาตรฐานฝีมือแรงงาน หรือผู้ประกอบกิจการ
ต้องเป็นบุคคลธรรมดาหรือเป็นนิติบุคคลที่มีสัญชาติไทย ไม่เป็นบุคคลล้มละลาย และไม่เป็นลูกหนี้ของกองทุน

ข้อ ๑๐  ผู้กู้ยืมเงินต้องปฏิบัติตามเงื่อนไขในการกู้ยืมเงิน ดังต่อไปนี้

(๑) ต้องไม่นำเงินที่ได้รับจากการกู้ยืมเงินไปใช้ผิดวัตถุประสงค์ตามที่ระบุไว้ในสัญญากู้ยืมเงิน

(๒) กรณีเป็นผู้รับการฝึก หรือผู้ดำเนินการฝึก จะต้องเข้ารับการฝึกอบรมหรือดำเนินการฝึกอบรมให้ครบตามระยะเวลาที่กำหนดไว้ในหลักสูตร

ข้อ ๑๑  [[4]](#footnote-4) ผู้ประสงค์จะขอกู้ยืมเงินกองทุน ให้ยื่นคำขอกู้ยืมเงินตามแบบที่กรมพัฒนาฝีมือแรงงานกำหนดต่อหน่วยงานของกรมพัฒนาฝีมือแรงงานที่ตั้งอยู่ในจังหวัดที่สถานที่ฝึกหรือสถานประกอบกิจการที่ดำเนินการฝึกอบรม หรือสถานที่ทดสอบมาตรฐานฝีมือแรงงานตั้งอยู่

การยื่นคำขอตามวรรคหนึ่ง ในกรุงเทพมหานคร ให้ยื่น ณ กรมพัฒนาฝีมือแรงงานหรือหน่วยงานของกรมพัฒนาฝีมือแรงงานที่ตั้งอยู่ในเขตต่าง ๆ ในจังหวัดอื่น ให้ยื่น ณ หน่วยงานของกรมพัฒนาฝีมือแรงงานที่ตั้งอยู่ในจังหวัดนั้น

ข้อ ๑๒  ให้ผู้รับการฝึกกู้ยืมเงินเพื่อใช้จ่ายเกี่ยวกับการเข้ารับการฝึกอบรมฝีมือแรงงานเฉพาะเป็นค่าอาหาร ค่าที่พัก และค่าเดินทางได้ไม่เกินวงเงินและระยะเวลาที่คณะกรรมการกำหนด

ข้อ ๑๓  ให้ผู้ดำเนินการฝึก ผู้ดำเนินการทดสอบมาตรฐานฝีมือแรงงาน หรือผู้ประกอบกิจการกู้ยืมเงินเพื่อเป็นค่าใช้จ่ายในการดำเนินการฝึกอบรมฝีมือแรงงาน หรือการทดสอบมาตรฐานฝีมือแรงงาน แล้วแต่กรณี โดยให้กู้ยืมได้ไม่เกินวงเงินและระยะเวลาที่คณะกรรมการกำหนด

ข้อ ๑๔  [[5]](#footnote-5)การคัดเลือกผู้มีสิทธิกู้ยืมเงินจากกองทุน ให้อยู่ภายใต้เงื่อนไข ดังต่อไปนี้

(๑) สาขาอาชีพที่จะเข้ารับการฝึกอบรมฝีมือแรงงาน หรือดำเนินการฝึกอบรมฝีมือแรงงานต้องเป็นสาขาอาชีพที่จะส่งเสริมการพัฒนาฝีมือแรงงานตามที่รัฐมนตรีประกาศกำหนดตามมาตรา ๗ (๑) แห่งพระราชบัญญัติส่งเสริมการพัฒนาฝีมือแรงงาน พ.ศ. ๒๕๔๕ ซึ่งแก้ไขเพิ่มเติมโดยพระราชบัญญัติส่งเสริม
การพัฒนาฝีมือแรงงาน (ฉบับที่ ๒) พ.ศ. ๒๕๕๗

(๒) มาตรฐานฝีมือแรงงานที่ทดสอบต้องเป็นมาตรฐานฝีมือแรงงานตามมาตรา ๒๒ หรือมาตรา ๒๖ แห่งพระราชบัญญัติส่งเสริมการพัฒนาฝีมือแรงงาน พ.ศ. ๒๕๔๕

(๓) กรณีผู้รับการฝึกเป็นผู้กู้ยืมเงิน ให้พิจารณาจากรายได้และความจำเป็นที่ต้องกู้ยืมเงิน

(๔) เงื่อนไขอื่นตามที่คณะกรรมการกำหนด

ข้อ ๑๕ [[6]](#footnote-6)  ผู้กู้ยืมเงินที่เป็นผู้รับการฝึกต้องจัดทำหนังสือรับรองรายได้และให้บุคคลใดบุคคลหนึ่งดังต่อไปนี้ เป็นผู้รับรอง

(๑) ข้าราชการ ลูกจ้างประจำ พนักงานราชการ พนักงานของรัฐ หรือเจ้าหน้าที่ของรัฐผู้รับบำนาญที่มีเงินเดือน ค่าจ้าง หรือรายได้ประจำคงเหลือสุทธิไม่น้อยกว่าหนึ่งหมื่นบาทขึ้นไป

(๒) นายจ้างของผู้กู้ยืมเงิน

(๓) ผู้บริหารหรือสมาชิกองค์กรปกครองส่วนท้องถิ่นหรือผู้ปกครองท้องที่ระดับกำนันหรือผู้ใหญ่บ้าน

ข้อ ๑๖  [[7]](#footnote-7) ให้กรมพัฒนาฝีมือแรงงานหรือหน่วยงานของกรมพัฒนาฝีมือแรงงานตามข้อ ๑๑ ที่ได้รับคำขอทำการพิจารณาคำขอกู้ยืมเงินพร้อมหลักฐานประกอบให้เรียบร้อย แล้วนำเสนอเข้าสู่การพิจารณาของคณะอนุกรรมการที่คณะกรรมการแต่งตั้ง

เมื่อคณะอนุกรรมการพิจารณาอนุมัติคำขอกู้ยืมเงินแล้ว ให้แจ้งผลการพิจารณาและให้ผู้ที่ได้รับอนุมัติเงินกู้ยืมทำสัญญากู้ยืมตามแบบที่กรมพัฒนาฝีมือแรงงานกำหนด และรายงานผลการพิจารณาอนุมัติต่อคณะกรรมการ

การจ่ายเงินกู้ยืมให้ถือปฏิบัติตามระเบียบที่คณะกรรมการกำหนด

ข้อ ๑๗ [[8]](#footnote-8)  ในการทำสัญญากู้ยืมเงินให้ดำเนินการ ดังต่อไปนี้

(๑) กรณีผู้รับการฝึก ให้บุคคลที่สามารถเป็นผู้รับรองรายได้ตามข้อ ๑๕ เป็นผู้ค้ำประกันตามแบบสัญญาค้ำประกันที่กรมพัฒนาฝีมือแรงงานกำหนด

(๒) กรณีผู้ดำเนินการฝึก ผู้ดำเนินการทดสอบมาตรฐานฝีมือแรงงาน หรือผู้ประกอบกิจการให้มีหลักประกันอย่างใดอย่างหนึ่ง ดังนี้

(ก) พันธบัตรรัฐบาลไทย หรือ

(ข) หนังสือค้ำประกันของธนาคาร ต้องมีจำนวนเงินค้ำประกันไม่น้อยกว่าวงเงินกู้ยืมและต้องมีระยะเวลาค้ำประกันเกินกว่าระยะเวลาสิ้นสุดสัญญาไม่น้อยกว่าหนึ่งปี หรือ

(ค) กรณีผู้กู้ยืมจดทะเบียนเป็นนิติบุคคล ให้บุคคลใดบุคคลหนึ่งเป็นผู้ค้ำประกัน ได้แก่กรรมการบริหาร หุ้นส่วนผู้จัดการ หรือผู้แทนอื่นของนิติบุคคล แล้วแต่กรณี

(๓) ระยะเวลาในการให้กู้ยืมเงินให้เป็นไปตามที่กำหนดไว้ในหมวดนี้

การชำระหนี้เงินกู้ยืมและดอกเบี้ยตามวรรคหนึ่ง ที่ชำระด้วยธนาณัติ หรือชำระเงินผ่านธนาคารให้ผู้กู้ยืมเงินส่งเอกสารหลักฐานที่เกี่ยวข้องให้แก่กองทุนเพื่อใช้ในการบันทึกบัญชีลูกหนี้ ภายในสิบห้าวันนับแต่วันที่ได้ชำระหนี้

หมวด ๓

หลักเกณฑ์การจ่ายเงินกองทุน

ข้อ ๑๘  ให้กรมพัฒนาฝีมือแรงงาน หรือหน่วยงานของกรมพัฒนาฝีมือแรงงานตามข้อ ๑๑
ที่ได้รับคำขอจัดทำและบันทึกรายละเอียดต่าง ๆ ลงในทะเบียนลูกหนี้สำหรับผู้ได้รับการอนุมัติเงินกู้ยืมตามแบบที่กรมพัฒนาฝีมือแรงงานกำหนด

ข้อ ๑๙ [[9]](#footnote-9)  (ยกเลิก)

ข้อ ๒๐  เงินกู้ยืมที่จ่ายให้ผู้รับการฝึก ผู้ดำเนินการฝึก ผู้ดำเนินการทดสอบมาตรฐานฝีมือแรงงาน หรือผู้ประกอบกิจการ ให้จ่ายเป็นเช็คขีดคร่อมสั่งจ่ายชื่อผู้กู้ยืมเงิน และให้ขีดฆ่าคำว่า “หรือผู้ถือ” ออก

หมวด ๔

หลักเกณฑ์การชำระเงินกู้ยืมคืนกองทุน

ข้อ ๒๑ [[10]](#footnote-10)  ให้ผู้กู้ยืมเงินชำระหนี้เงินกู้ยืมคืนกองทุนพร้อมดอกเบี้ยตามอัตราที่คณะกรรมการกำหนดนับตั้งแต่วันลงนามในสัญญาตามแบบที่กรมพัฒนาฝีมือแรงงานกำหนด และได้รับเช็คแล้ว โดยให้ชำระคืนให้เสร็จสิ้นภายในระยะเวลาที่กำหนดไว้ในสัญญา

การคิดดอกเบี้ยให้เริ่มนับตั้งแต่วันถัดจากวันที่ผู้กู้ยืมเงินรับเงินกู้จนถึงวันที่ผู้ให้กู้ได้รับชำระหนี้เสร็จสิ้น

กรณีผู้กู้ยืมเงินเป็นผู้รับการฝึก ให้นับเวลาเริ่มต้นในการชำระคืนเงินกู้และการคิดดอกเบี้ยหลังจากเสร็จสิ้นการฝึกแล้วสามสิบวัน  ทั้งนี้ โดยให้ระบุไว้ในสัญญาให้ชัดเจน

ข้อ ๒๒  ให้ผู้กู้ยืมเงินชำระหนี้เงินกู้ยืม และดอกเบี้ย ด้วยวิธีการผ่อนชำระหนี้เป็นประจำทุกเดือน โดย

(๑) เงินสด หรือเช็คที่ธนาคารรับรอง หรือตั๋วแลกเงิน หรือธนาณัติ หรือ

(๒) ชำระเงินผ่านธนาคาร หรือ

(๓) วิธีการอื่นตามที่คณะกรรมการกำหนด

ข้อ ๒๓  ผู้กู้ยืมเงินอาจขออนุญาตผ่อนผันเป็นหนังสือต่อคณะกรรมการ เพื่อผ่อนผันระยะเวลาการชำระหนี้เงินกู้ยืม หากได้รับอนุญาตให้ถือว่าผู้กู้ยืมเงินไม่เป็นผู้ผิดนัดการชำระหนี้เงินกู้ยืม

ในกรณีที่ผู้กู้ยืมเงินผิดนัดชำระหนี้ ก่อนที่จะมีการบอกเลิกสัญญา ให้คิดดอกเบี้ยให้แก่ผู้กู้ยืมเงินในอัตราร้อยละสิบห้าต่อปี

ข้อ ๒๔  การคิดดอกเบี้ยตามข้อ ๒๓ ในกรณีที่มีเหตุอันสมควร คณะกรรมการอาจพิจารณาให้ระงับการคิดดอกเบี้ยในระยะเวลาใดเวลาหนึ่งก็ได้  ทั้งนี้ ยกเว้นดอกเบี้ยซึ่งเกิดจากผู้กู้ยืมเงินนำเงินที่ได้รับจากการกู้ไปใช้ผิดวัตถุประสงค์ตามที่ระบุในสัญญา และกรมพัฒนาฝีมือแรงงานได้บอกเลิกสัญญาและเรียกเงินกู้คืน

ข้อ ๒๕  การคิดดอกเบี้ยเงินกู้ยืมให้ใช้ระบบบัญชีเกณฑ์คงค้าง โดยให้ทำการคิดดอกเบี้ย
จากเงินต้นคงเหลือทุกวันสิ้นเดือนแล้วตั้งเป็นดอกเบี้ยค้างรับ

ข้อ ๒๖  การรับชำระคืนเงินกู้ยืมแต่ละเดือน ให้นำไปชำระดอกเบี้ยค้างรับตามข้อ ๒๕
ก่อนส่วนที่เหลือให้นำไปชำระดอกเบี้ยนับถึงวันที่ชำระหนี้แต่ละครั้ง และเงินต้นคงเหลือตามลำดับ

ข้อ ๒๗ [[11]](#footnote-11)  ภายใต้บังคับของข้อ ๒๑ ข้อ ๒๒ หรือข้อ ๒๓ หากผู้กู้ยืมเงินไม่ชำระหนี้เงินกู้ยืมและดอกเบี้ยให้เสร็จสิ้นภายในระยะเวลาที่กำหนดไว้ในสัญญา หรือตามระยะเวลาที่ได้รับการผ่อนผัน
ของคณะกรรมการ หรือไม่ชำระหนี้เงินกู้ยืมและดอกเบี้ยติดต่อกันเกินสามเดือน รวมทั้งกรณีเมื่อปรากฏ
ในภายหลังว่าผู้กู้ยืมเงินไม่มีสิทธิกู้ยืมเงินหรือได้แจ้งข้อความอันเป็นเท็จในสาระสำคัญเกี่ยวกับการให้กู้ยืมเงิน
ให้ผู้ให้กู้ยืมเงินมีสิทธิบอกเลิกสัญญาและดำเนินการตามกฎหมายเพื่อบังคับชำระหนี้ต่อไป

การคิดดอกเบี้ยภายหลังการบอกเลิกสัญญา ให้คิดดอกเบี้ยในอัตราร้อยละสิบห้าต่อปีนับแต่วันผิดสัญญาจนถึงวันที่ผู้กู้ยืมเงินชำระหนี้เงินกู้ยืมเสร็จสิ้น

หมวด ๕

การประนอมหนี้ และการตัดหนี้สูญ

ข้อ ๒๘ [[12]](#footnote-12)  ในกรณีที่ผู้ให้กู้ยืมเงินบอกเลิกสัญญาแล้ว และยังไม่ได้ส่งเรื่องให้พนักงานอัยการดำเนินการ หากผู้กู้ยืมเงินได้มีคำขอประนอมหนี้ ให้อธิบดีหรือผู้ซึ่งอธิบดีมอบหมายมีอำนาจประนอมหนี้กับผู้กู้ยืมเงินได้

ในกรณีมีคำขอประนอมหนี้ในระหว่างการดำเนินการในชั้นพนักงานอัยการ หรือประนีประนอมยอมความในระหว่างการพิจารณาคดีในชั้นศาล ให้อธิบดีหรือผู้ซึ่งอธิบดีมอบหมายสามารถพิจารณาให้มีการประนอมหนี้หรือประนีประนอมยอมความได้ โดยให้พิจารณาร่วมกับพนักงานอัยการ

การทำสัญญาประนอมหนี้หรือประนีประนอมยอมความตามวรรคหนึ่งและวรรคสอง ต้องคำนวณจำนวนหนี้ที่จะประนอมหนี้หรือประนีประนอมยอมความ เต็มจำนวนที่ค้างชำระทั้งเงินต้นคงเหลือและดอกเบี้ยที่ค้างชำระ นับจนถึงวันที่ทำสัญญาประนอมหนี้หรือประนีประนอมยอมความ และให้ตกลงผ่อนชำระหนี้ตามสัญญาประนอมหนี้หรือประนีประนอมยอมความ โดยคำนึงถึงความสามารถในการชำระหนี้ของลูกหนี้และการบริหารจัดการของกองทุนประกอบกันด้วย ดังนี้

(๑) หากเงินต้นคงเหลือและดอกเบี้ยค้างชำระรวมกันแล้วไม่เกินห้าหมื่นบาท ให้ผ่อนชำระหนี้ได้ไม่เกินสิบสองเดือน

(๒) หากเงินต้นคงเหลือและดอกเบี้ยค้างชำระรวมกันแล้วเกินกว่าห้าหมื่นบาท แต่ไม่เกินหนึ่งแสนบาทให้ผ่อนชำระหนี้ได้ไม่เกินยี่สิบสี่เดือน

(๓) หากเงินต้นคงเหลือและดอกเบี้ยค้างชำระรวมกันแล้วเกินกว่าหนึ่งแสนบาทให้ผ่อนชำระหนี้ได้ไม่เกินสามสิบหกเดือน

ในกรณีผู้กู้ยืมเงินไม่ปฏิบัติตามสัญญาประนอมหนี้หรือประนีประนอมยอมความให้คิดดอกเบี้ยในอัตราร้อยละสิบห้าต่อปี นับแต่วันที่ไม่ปฏิบัติตามสัญญาประนอมหนี้หรือประนีประนอมยอมความ

ข้อ ๒๘/๑ [[13]](#footnote-13)  ในกรณีผู้กู้ยืมเงินตามระเบียบกระทรวงแรงงานและสวัสดิการสังคมว่าด้วยกองทุนพัฒนาฝีมือแรงงาน พ.ศ. ๒๕๓๙ ประสงค์จะขอประนอมหนี้หรือประนีประนอมยอมความให้อธิบดีหรือผู้ซึ่งอธิบดีมอบหมายมีอำนาจประนอมหนี้หรือประนีประนอมยอมความกับผู้กู้ยืมเงินได้โดยให้ปฏิบัติดังนี้

(๑) กรณีผู้กู้ยืมเงินประสงค์จะชำระหนี้คืนทั้งหมดในคราวเดียว ให้ชำระคืนเฉพาะเงินต้นที่ค้างชำระ โดยให้งดเว้นดอกเบี้ยและเบี้ยปรับ  ทั้งนี้ จะต้องชำระหนี้ให้เสร็จสิ้นภายในสามสิบวันนับแต่วันที่ทำสัญญาประนอมหนี้หรือประนีประนอมยอมความ

(๒) กรณีที่ผู้กู้ยืมเงินไม่สามารถชำระเงินต้นที่ค้างชำระคืนทั้งหมดได้ในคราวเดียว ให้ทำสัญญาประนอมหนี้หรือประนีประนอมยอมความ โดยให้ผู้กู้ยืมเงินชำระคืนเงินต้นที่ค้างชำระพร้อมดอกเบี้ยในอัตราร้อยละหนึ่งต่อปีนับแต่วันที่ค้างชำระจนถึงวันที่ทำสัญญาประนอมหนี้หรือประนีประนอมยอมความและให้งดเว้นเบี้ยปรับที่ค้างชำระทั้งหมด  ทั้งนี้ จะต้องชำระหนี้ให้เสร็จสิ้นภายในสามปี

 ข้อ ๒๘/๒ [[14]](#footnote-14)  ในกรณีลูกหนี้ตามคำพิพากษาในคดีกู้ยืมเงินกองทุนพัฒนาฝีมือแรงงาน
ตามระเบียบกระทรวงแรงงานและสวัสดิการสังคมว่าด้วยกองทุนพัฒนาฝีมือแรงงาน พ.ศ. ๒๕๓๙ ประสงค์จะขอประนอมหนี้ภายหลังศาลมีคำพิพากษา ให้อธิบดีหรือผู้ซึ่งอธิบดีมอบหมายมีอำนาจประนอมหนี้กับลูกหนี้ตามคำพิพากษานั้นได้ โดยให้ยื่นคำขอประนอมหนี้ พร้อมชำระหนี้เงินต้นที่ค้างชำระตามสัญญากู้ยืมเงินค่าฤชาธรรมเนียม ค่าทนายความและค่าใช้จ่ายในการดำเนินคดีที่เกิดขึ้นทั้งหมดให้เสร็จสิ้นภายในวันที่ยื่นคำขอประนอมหนี้ โดยให้งดเว้นดอกเบี้ยและเบี้ยปรับ

ในกรณีบุคคลอื่นประสงค์จะขอชำระหนี้แทนลูกหนี้ตามคำพิพากษา โดยของดเว้นดอกเบี้ยและเบี้ยปรับให้อธิบดีหรือผู้ซึ่งอธิบดีมอบหมายมีอำนาจทำสัญญากับบุคคลดังกล่าวได้ โดยให้ชำระหนี้เงินต้น
ที่ค้างชำระตามสัญญากู้ยืมเงิน ค่าฤชาธรรมเนียม ค่าทนายความและค่าใช้จ่ายในการดำเนินคดีที่เกิดขึ้นทั้งหมดให้เสร็จสิ้นภายในวันที่ทำสัญญา

ความในข้อนี้ไม่ใช้บังคับแก่ลูกหนี้ตามคำพิพากษาในคดีกู้ยืมเงินกองทุนพัฒนาฝีมือแรงงานที่ได้ใช้สิทธิตามข้อ ๒๘/๑ แล้ว

ข้อ ๒๙ [[15]](#footnote-15) ในการทำสัญญาประนอมหนี้หรือประนีประนอมยอมความตามข้อ ๒๘ และข้อ ๒๘/๑ ให้ผู้กู้ยืมเงินจัดทำสัญญาค้ำประกันหรือจัดหาหลักประกันให้ไว้แก่ผู้ให้กู้ยืมเงิน โดยให้นำความในข้อ ๑๗ มาใช้บังคับโดยอนุโลม

ข้อ ๒๙/๑ [[16]](#footnote-16)  ในกรณีผู้ค้ำประกันสัญญากู้ยืมเงินกองทุนพัฒนาฝีมือแรงงานตามระเบียบกระทรวงแรงงานและสวัสดิการสังคม ว่าด้วยกองทุนพัฒนาฝีมือแรงงาน พ.ศ. ๒๕๓๙ ตาย ให้อธิบดีหรือผู้ซึ่งอธิบดีมอบหมายมีอำนาจงดการดำเนินคดีกับทายาทของผู้ค้ำประกัน โดยให้ดำเนินคดีกับผู้กู้ยืมฝ่ายเดียว

ข้อ ๓๐ [[17]](#footnote-17)  ในกรณีที่ผู้กู้ยืมเงินที่เป็นผู้รับการฝึก ตาย ถูกศาลสั่งให้เป็นคนสาบสูญ
หรือเจ็บป่วยเรื้อรังวิกลจริตหรือทุพพลภาพจนไม่สามารถประกอบอาชีพได้ในระหว่างอายุสัญญากู้ยืมเงินหรือ
ในระหว่างผิดนัดชำระหนี้ หรือในระหว่างถูกดำเนินการตามกฎหมายเพื่อบังคับชำระหนี้ หรือในระหว่างสัญญาประนอมหนี้หรือสัญญาประนีประนอมยอมความ ให้อธิบดีหรือผู้ซึ่งอธิบดีมอบหมายเสนอรายละเอียด
ของผู้กู้ยืมเงินแต่ละกรณี ต่อคณะกรรมการเพื่อขออนุมัติตัดหนี้สูญ โดยความเห็นชอบของกระทรวงการคลัง

ในกรณีที่กรมพัฒนาฝีมือแรงงานพิจารณาแล้วเห็นว่าหนี้ของลูกหนี้รายใดมีลักษณะดังนี้

(๑) การดำเนินคดีกับลูกหนี้จะไม่คุ้มกับค่าใช้จ่ายที่เกิดขึ้น หรือ

(๒) ลูกหนี้ไม่มีทรัพย์สินหรือการสืบทรัพย์ไม่พบทรัพย์อื่นใดที่จะนำยึดมาบังคับชำระหนี้ได้
ให้อธิบดีหรือผู้ซึ่งอธิบดีมอบหมายจัดทำบัญชีรายละเอียดเกี่ยวกับความสามารถชำระหนี้ของลูกหนี้แต่ละรายนำเสนอคณะกรรมการเพื่อขออนุมัติตัดหนี้สูญ โดยความเห็นชอบของกระทรวงการคลัง

ข้อ ๓๐/๑ [[18]](#footnote-18)  ในกรณีที่กรมพัฒนาฝีมือแรงงานพิจารณาแล้วเห็นว่าหนี้ของลูกหนี้กู้ยืมเงินกองทุนพัฒนาฝีมือแรงงานตามระเบียบกระทรวงแรงงานและสวัสดิการสังคม ว่าด้วยกองทุนพัฒนาฝีมือแรงงาน พ.ศ. ๒๕๓๙ รายใดมีลักษณะ ดังต่อไปนี้

(๑) ลูกหนี้ที่ได้ชำระหนี้คืน ซึ่งมีจำนวนเงินเท่ากับหรือมากกว่าวงเงินกู้ยืมตามสัญญา หรือ

(๒) ลูกหนี้ถูกศาลพิพากษาให้ล้มละลาย

ให้อธิบดีหรือผู้ซึ่งอธิบดีมอบหมายจัดทำรายละเอียดเกี่ยวกับการติดตามและการชำระหนี้ของลูกหนี้แต่ละราย หรือคำพิพากษาให้ล้มละลาย เสนอคณะกรรมการเพื่อขออนุมัติตัดหนี้สูญโดยความเห็นชอบของกระทรวงการคลัง

ข้อ ๓๑  ความในหมวดนี้ ให้ใช้บังคับแก่ผู้กู้ยืมเงินกองทุนพัฒนาฝีมือแรงงานที่จัดตั้งขึ้นตามมติคณะรัฐมนตรีและดำเนินการบริหารกองทุนตามระเบียบกระทรวงแรงงานและสวัสดิการสังคมว่าด้วยกองทุนพัฒนาฝีมือแรงงาน พ.ศ. ๒๕๓๙ โดยอนุโลม

ประกาศ ณ วันที่ ๒๔ มีนาคม พ.ศ. ๒๕๕๑

จุฑาธวัช  อินทรสุขศรี

ประธานคณะกรรมการส่งเสริมการพัฒนาฝีมือแรงงาน

1. ราชกิจจานุเบกษา เล่ม ๑๒๕/ตอนพิเศษ ๘๗ ง/หน้า ๓/๒๗ พฤษภาคม ๒๕๕๑ [↑](#footnote-ref-1)
2. ข้อ ๗ แก้ไขเพิ่มเติมโดยระเบียบคณะกรรมการส่งเสริมการพัฒนาฝีมือแรงงาน ว่าด้วยการให้ กู้ยืมเงินกองทุนพัฒนาฝีมือแรงงาน (ฉบับที่ ๔) พ.ศ. ๒๕๕๘ [↑](#footnote-ref-2)
3. ข้อ ๙ แก้ไขเพิ่มเติมโดยระเบียบคณะกรรมการส่งเสริมการพัฒนาฝีมือแรงงาน ว่าด้วยการให้ กู้ยืมเงินกองทุนพัฒนาฝีมือแรงงาน (ฉบับที่ ๔) พ.ศ. ๒๕๕๘ [↑](#footnote-ref-3)
4. ข้อ ๑๑ แก้ไขเพิ่มเติมโดยระเบียบคณะกรรมการส่งเสริมการพัฒนาฝีมือแรงงาน ว่าด้วยการให้ กู้ยืมเงินกองทุนพัฒนาฝีมือแรงงาน (ฉบับที่ ๔) พ.ศ. ๒๕๕๘ [↑](#footnote-ref-4)
5. ข้อ ๑๔ แก้ไขเพิ่มเติมโดยระเบียบคณะกรรมการส่งเสริมการพัฒนาฝีมือแรงงาน ว่าด้วยการให้ กู้ยืมเงินกองทุนพัฒนาฝีมือแรงงาน (ฉบับที่ ๔) พ.ศ. ๒๕๕๘ [↑](#footnote-ref-5)
6. ข้อ ๑๕ แก้ไขเพิ่มเติมโดยระเบียบคณะกรรมการส่งเสริมการพัฒนาฝีมือแรงงาน ว่าด้วยการให้ กู้ยืมเงินกองทุนพัฒนาฝีมือแรงงาน (ฉบับที่ ๔) พ.ศ. ๒๕๕๘ [↑](#footnote-ref-6)
7. ข้อ ๑๖ แก้ไขเพิ่มเติมโดยระเบียบคณะกรรมการส่งเสริมการพัฒนาฝีมือแรงงาน ว่าด้วยการให้ กู้ยืมเงินกองทุนพัฒนาฝีมือแรงงาน (ฉบับที่ ๔) พ.ศ. ๒๕๕๘ [↑](#footnote-ref-7)
8. ข้อ ๑๗ แก้ไขเพิ่มเติมโดยระเบียบคณะกรรมการส่งเสริมการพัฒนาฝีมือแรงงาน ว่าด้วยการให้ กู้ยืมเงินกองทุนพัฒนาฝีมือแรงงาน (ฉบับที่ ๔) พ.ศ. ๒๕๕๘ [↑](#footnote-ref-8)
9. ข้อ ๑๙ ยกเลิกโดยระเบียบคณะกรรมการส่งเสริมการพัฒนาฝีมือแรงงาน ว่าด้วยการให้กู้ยืม เงินกองทุนพัฒนาฝีมือแรงงาน (ฉบับที่ ๔) พ.ศ. ๒๕๕๘ [↑](#footnote-ref-9)
10. ข้อ ๒๑ แก้ไขเพิ่มเติมโดยระเบียบคณะกรรมการส่งเสริมการพัฒนาฝีมือแรงงาน ว่าด้วยการ ให้กู้ยืมเงินกองทุนพัฒนาฝีมือแรงงาน (ฉบับที่ ๔) พ.ศ. ๒๕๕๘ [↑](#footnote-ref-10)
11. ข้อ ๒๗ แก้ไขเพิ่มเติมโดยระเบียบคณะกรรมการส่งเสริมการพัฒนาฝีมือแรงงาน ว่าด้วยการ ให้กู้ยืมเงินกองทุนพัฒนาฝีมือแรงงาน (ฉบับที่ ๔) พ.ศ. ๒๕๕๘ [↑](#footnote-ref-11)
12. ข้อ ๒๘ แก้ไขเพิ่มเติมโดยระเบียบคณะกรรมการส่งเสริมการพัฒนาฝีมือแรงงาน ว่าด้วยการ ให้กู้ยืมเงินกองทุนพัฒนาฝีมือแรงงาน (ฉบับที่ ๒) พ.ศ. ๒๕๕๕ [↑](#footnote-ref-12)
13. ข้อ ๒๘/๑ เพิ่มโดยระเบียบคณะกรรมการส่งเสริมการพัฒนาฝีมือแรงงาน ว่าด้วยการให้กู้ยืม เงินกองทุนพัฒนาฝีมือแรงงาน (ฉบับที่ ๒) พ.ศ. ๒๕๕๕ ข้อ ๒๘/๒ เพิ่มโดยระเบียบคณะกรรมการส่งเสริมการพัฒนาฝีมือแรงงาน ว่าด้วยการให้กู้ยืม เงินกองทุนพัฒนาฝีมือแรงงาน (ฉบับที่ ๔) พ.ศ. ๒๕๕๘ [↑](#footnote-ref-13)
14. ข้อ ๒๘/๒ เพิ่มโดยระเบียบคณะกรรมการส่งเสริมการพัฒนาฝีมือแรงงาน ว่าด้วยการให้กู้ยืม เงินกองทุนพัฒนาฝีมือแรงงาน (ฉบับที่ ๔) พ.ศ. ๒๕๕๘ [↑](#footnote-ref-14)
15. ข้อ ๒๙ แก้ไขเพิ่มเติมโดยระเบียบคณะกรรมการส่งเสริมการพัฒนาฝีมือแรงงาน ว่าด้วยการ ให้กู้ยืมเงินกองทุนพัฒนาฝีมือแรงงาน (ฉบับที่ ๔) พ.ศ. ๒๕๕๘ [↑](#footnote-ref-15)
16. ข้อ ๒๙/๑ เพิ่มโดยระเบียบคณะกรรมการส่งเสริมการพัฒนาฝีมือแรงงาน ว่าด้วยการให้กู้ยืม เงินกองทุนพัฒนาฝีมือแรงงาน (ฉบับที่ ๔) พ.ศ. ๒๕๕๘ [↑](#footnote-ref-16)
17. ข้อ ๓๐ แก้ไขเพิ่มเติมโดยระเบียบคณะกรรมการส่งเสริมการพัฒนาฝีมือแรงงาน ว่าด้วยการ ให้กู้ยืมเงินกองทุนพัฒนาฝีมือแรงงาน (ฉบับที่ ๔) พ.ศ. ๒๕๕๘ [↑](#footnote-ref-17)
18. ข้อ ๓๐/๑ เพิ่มโดยระเบียบคณะกรรมการส่งเสริมการพัฒนาฝีมือแรงงาน ว่าด้วยการให้กู้ยืม เงินกองทุนพัฒนาฝีมือแรงงาน (ฉบับที่ ๔) พ.ศ. ๒๕๕๘ [↑](#footnote-ref-18)